Alle oë op matrieks | News24
Alle oë op matrieks
Die Noord-Kaapse LUR vir onderwys, Martha Bartlett, Donderdag (11/10) op ’n nuuskonferensie in Kimberley. Sy het gesê sy is vol hoop dat die provinsie vanjaar ’n 100%-slaagsyfer in die nasionale seniorsertifikaat-eksamen kan behaal.Foto: Christiaan Cloete
Die Noord-Kaapse LUR vir onderwys het Donderdag (11/10) op ’n nuus­konferensie in Kimberley gesê sy is vol hoop dat die provinsie vanjaar ’n 100%-slaagsyfer in die nasionale seniorsertifikaat-eksamen kan behaal.
Martha Bartlett sê haar departement het vanjaar verskeie inrgypingsmaatreëls getref om 2017 se slaagsyfer van 75,6% te verbeter.
Dit sluit besoeke aan skole oor die provinsie heen, spesiale onderwysklinieke, wiskunde- en wetenskap-werksessies en ondersteuning aan onder­presterende skole in.
Altesaam 14 263 Noord-Kaapse kandidate sal vanjaar die eksamen aandurf wat op 15 Oktober met ’n rekenaartoepassings­tegnologie-vraestel sal begin en op 28 November sal eindig.
Volgens Bartlett is daar ’n toename van 1 679 kandidate wat die nasionale senior­sertifikaat-eksamen skryf, in vergelyking met die 10 519 kandidate wat verlede jaar die eksamen afgelê het.
Van die 12 198 heeltydse kandidate wat vanjaar die eksamen sal aflê, is 2 643 leerlinge deurgesit.
Volgens Bartlett sal daar altesaam 143 toesighouers by eksamenlokale oor die provinsie heen wees.
Sy het gewaarsku dat onreëlmatighede en kullery nie geduld sal word nie.
Nasieners sal op 1 Desember begin om die vraestelle te merk, en teen 15 Desember met die merkery klaar wees. Nasiensentrums sal op 15 Desember sluit, met die volledige uitslae wat op 17 Desember aan die departement gestuur sal word.
Die uistlae sal op 3 Januarie aan skole bekend gemaak word.
Die minister van basiese onderwys sal die uitslae ook op 3 Januarie om 18:00 bekend maak.